DIKTATOREN: Nord-Koreas leder Kim Jong-un (bildet) bruker Adolf Hitlers bok «Mein Kampf» til politisk rettledning, hevder nordkoreanske avhoppere på internett. De siterer en nordkoreansk tjenestemann som er utplassert i Kina, og som sier at utvalgte medarbeidere har fått boka i gave. Nordkoreanerne reagerer med raseri på meldingen og truer med å drepe avhopperne bak den. Foto: KCNA / Reuters / NTB scanpix

Hevder Kim bruker Hitlers «Mein Kampf» til politisk rettledning

Nord-Koreas leder Kim Jong-un bruker Adolf Hitlers bok «Mein Kampf» til politisk rettledning, skriver nordkoreanske avhoppere på internett. Regimet i Pyongyang truer med å drepe forfatterne bak artikkelen.

19. juni 2013

Artikkelen er over syv år gammel

Ifølge nettstedet New Focus International forteller en nordkoreansk tjenestemann at utvalgte medarbeidere av Kim fikk eksemplarer av «Mein Kampf» i gave på lederens fødselsdag 8. januar. Boken var trykt opp for anledningen i et svært begrenset opplag.

- Kim Jong-un påpekte at Hitler greide å gjenreise Tyskland på kort tid etter landets nederlag i første verdenskrig. Han ga ordre om at Det tredje rikes historie skal studeres i detalj, og ba om at studiene blir fulgt opp i praksis, het det på nettstedet onsdag.

Nord-Koreas myndigheter avviste samme dag artikkelen som «tre ganger forbannet løgn» spredd av «menneskelig avskum».

- Vi er fast bestemt på å gjennomføre omfattende tiltak for fysisk å fjerne de som begår slikt forræderi, het det i en kunngjøring.

Regjeringene i Sør-Korea og USA kan også vente seg hard straff for å støtte folk som sprer grove usannheter, het det videre.

«Mein Kampf», som Hitler skrev mens han satt fengslet i 1924, er en blanding av usammenhengende erindringer og grov jødehets.

Publisert: 19.06.13 kl. 12:22

Mer om Nord-Korea